Up-330/03
Natisni
Opravilna št.:
Up-330/03
Datum odločitve:
5. 4. 2004
ECLI:
ECLI:SI:USRS:2004:Up.330.03
Akt:
Ustavna pritožba A. A. zoper sklep Vrhovnega sodišča št. VIII Ips 162/2002 z dne 18. 2. 2003

Ustavna pritožba A. A. zoper sklep Višjega delovnega in socialnega sodišča št. Psp 362/2001 z dne 15. 3. 2002 v zvezi s sklepoma Delovnega in socialnega sodišča v Ljubljani št. Ps 1248/95 z dne 10. 7. 2001
Izrek:
Ustavna pritožba A. A. zoper sklep Vrhovnega sodišča št. VIII Ips 162/2002 z dne 18. 2. 2003 se ne sprejme.

Ustavna pritožba A. A. zoper sklep Višjega delovnega in socialnega sodišča št. Psp 362/2001 z dne 15. 3. 2002 v zvezi s sklepoma Delovnega in socialnega sodišča v Ljubljani št. Ps 1248/95 z dne 10. 7. 2001 se zavrže.
Evidenčni stavek:
Ker z izpodbijanim sklepom očitno niso bile kršene človekove pravice in temeljne svoboščine, kot jih je zatrjeval pritožnik, Ustavno sodišče ustavne pritožbe ni sprejelo.
V skladu z 52. členom Zakona o Ustavnem sodišču je treba ustavno pritožbo vložiti v roku 60 dni od vročitve izpodbijanega akta, zoper katerega je ustavna pritožba mogoča. Z vložitvijo nedovoljene revizije si pritožnica tega roka ni varovala.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.

1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.2.1, 55.1.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
13. 5. 2003
Vrsta odločitve:
sklep
Vrsta rešitve:
nesprejem ustavne pritožbe
Dokument:
US23283
Up-330/03
5. 4. 2004
SKLEP
Ustavno sodišče je v postopku za preizkus ustavne pritožbe A. A. iz Ž., ki jo zastopa B. B. - B., odvetnica v Z., na seji senata dne 23. marca 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
1. Ustavna pritožba A. A. zoper sklep Vrhovnega sodišča št. VIII Ips 162/2002 z dne 18. 2. 2003 se ne sprejme.
2. Ustavna pritožba A. A. zoper sklep Višjega delovnega in socialnega sodišča št. Psp 362/2001 z dne 15. 3. 2002 v zvezi s sklepoma Delovnega in socialnega sodišča v Ljubljani št. Ps 1248/95 z dne 10. 7. 2001 se zavrže.
Obrazložitev
A.
1. Pritožnica izpodbija v izreku navedene odločbe sodišč. S sklepom Višjega delovnega in socialnega sodišča in sklepoma Delovnega in socialnega sodišča je bilo v ponovljenem sodnem postopku odločeno, da vsaka stranka nosi svoje stroške postopka, obrestni zahtevek, postavljen v predlogu za dopolnitev sodbe, pa je bil zavrnjen. Vrhovno sodišče je zavrglo revizijo, ker je bila vložena zoper sklep prvostopenjskega sodišča, kar ni dovoljeno, in ker v sporih zaradi invalidnine za telesno okvaro po 37. členu Zakona o delovnih in socialnih sodiščih (Uradni list RS, št. 19/94 - ZDSS) revizija ni dovoljena. Pritožnica zatrjuje kršitev pravice do pravične odškodnine po 30. členu Ustave ter kršitev "načela pravičnosti, enakega varstva in načela enakosti" oziroma 14., 22. in 23. člena Ustave. Navaja, da ji je po sedmih letih uveljavljanja pravice iz naslova invalidnosti priznana 80 % invalidnost od 14. 11. 1979 dalje, invalidnina pa od 1. 7. 1994 dalje. Meni, da ji tožena stranka dolguje obresti od zapadlih in neplačanih zneskov invalidnin in vse stroške postopka.
B.
2. Predmet izpodbijanega sklepa Vrhovnega sodišča je procesna odločitev o dopustnosti revizije. Pritožnica temu sklepu ne očita kršitev človekovih pravic in temeljnih svoboščin, saj se njene navedbe po vsebini nanašajo le na sklepe nižjih sodišč. Ker z izpodbijanim sklepom pritožnici očitno niso bile kršene človekove pravice in temeljne svoboščine, saj tega niti ne zatrjuje, Ustavno sodišče ustavne pritožbe zoper sklep Vrhovnega sodišča ni sprejelo v obravnavo.
3. Ustavna pritožba zoper izpodbijani sklep Višjega delovnega in socialnega sodišča in sklepa Delovnega in socialnega sodišča ni dovoljena, ker je prepozna. V skladu z 52. členom Zakona o Ustavnem sodišču (v nadaljevanju ZUstS) je treba ustavno pritožbo vložiti v roku 60 dni od vročitve izpodbijanega akta, zoper katerega je ustavna pritožba mogoča. Z vložitvijo nedovoljene revizije si pritožnica tega roka ni varovala.
C.
4. Senat Ustavnega sodišča je sprejel ta sklep na podlagi prve alineje prvega odstavka in prve alineje drugega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan